Bicsak Károly, Fordító és tolmács mesterképzés, I. év
Középiskolás és egyetemi éveim során, az Erasmus+ programok mindig kellemes élményekben gazdagítottak. A jelenlegi debreceni kiutazás is ezekhez adott hozzá. Ugyanakkor egy ilyen időszak kihívásokkal is tele van, amelyek, helyén kezelve, hozzájárulnak a szakmai, szociális és a rugalmas problémamegoldó képességeink fejlődéséhez.
Január 24-én délután indultunk busszal Csíkszeredából Berettyóújfaluig, ahol egy másik buszra átszállva jutottunk el a debreceni szállásunkig, a Veres Péter Kollégiumig. Az első nap természetesen az utazás fáradalmainak kipihenésével telt. A kollégium és az egyetem közötti utat nap mint nap a helyi buszjáratokkal tettük meg. A visszaút is busszal történt, zökkenőmentesen.
Bár eleinte tartottunk attól, hogy mi vár ránk és mennyire lesznek szigorúak az új tanáraink, egy kellemes, vendégszerető fogadtatásban volt részünk. Debreceni tanáraink segítőkészsége nem fogyatkozott meg a két hét vége felé sem. Az órák hangulata – annak ellenére, hogy fárasztó volt néha a munka – vidámak voltak, élveztük a közösen eltöltött időt. Gyakorlatot (fordító iroda szimulálása csoportokban, filmfeliratozás, egyéni fordítások készítése stb.) és elméletet egyaránt tanultunk és mindkettő segített nem csak maga a fordítás folyamatát érintő aspektusokat megismerni, hanem a fordító helyét is beazonosítani a jelenleg gyorsan változó piacon a mesterséges intelligencia és a gépi fordítás teljesítményének növekedésére való tekintettel. Az elméleti órák során olyan modelleket vizsgáltunk meg, amelyek a fordítás folyamatát igyekeztek megmagyarázni, illetve arra törekedtek, hogy megtalálják a lehető legjobb megközelítést ebben a szakmában (pl. a szkoposz elmélet, miszerint a végtermék – vagyis a lefordított szöveg – a célnyelvi kultúrához kell alkalmazkodnia). A gyakorlati órák keretén belül több dolgot is érintettünk, például, hogy hogyan bírkozik meg egy fordító a tulajdonnevek, a reáliák vagy éppen az idiomatikus kifejezések lefordításával. Ezen kívül a dialektusok, tájszólások visszaadását is kipróbáltuk, amelyek kultúra- és helyspecifikusak, emiatt nem lehet egyszerűen ekvivalenciát keresni a forrásnyelv és a célnyelv között. Ilyenkor tértünk át inkább az adekvátság fogalmára, mivel attól, hogy bizonyos problémákra nem létezik ekvivalens megoldás, még létezhet egy olyan megfelelő, amely kielégíti a célnyelvi szöveg azon célját, hogy ugyanazt (vagy legalább hasonló) hatást érjen el az olvasókban. Ugyanez a helyzet állt fenn akkor, amikor vicceket és humort kellett közvetítenünk egyik nyelvről a másikra különböző feladatokon keresztül, akár egy mém formátumon keresztül. A feliratozás során belátást nyertünk és kipróbálhattuk magunkat abban, hogy hogyan lehet egy egyszerű és ingyenes szoftver (Subtitle Edit) használatával minőségi feliratokat gyártani. A tanárok rámutattak arra, hogy egy fordítói projekt alatt mire érdemes rákérdezni a megrendelőnél, mennyire fontos figyelembe venni a célközönséget és hogy milyen esetekben lehet szükséges egy-egy esetleges forrásnyelvi szövegben található hibáról szólni a kliensnek. Külön figyelmet fordítottunk a gépi fordítás előnyeire, illetve hátrányaira és arra, hogy egy fordítónak hogyan érdemes beimplementálnia ezeket a szoftvereket a munkafolyamatába. Megtanultuk azt is, hogyan működjünk együtt úgy, mint egy fordítóiroda. Gyakorolhattuk ezáltal a lektorálást, a menedzsmentet és a terminológia felkutatását egy szimulációs fordítói projekt keretein belül.
Az órákon folyó kemény munkához szükséges energiára az egyetemi épület közelében levő Nagyerdei Étteremben tettünk szert a finomabbnál finomabb ételek fogyasztása által. A választék bőséges volt és a hely viszonylag pénztárcabarát.
A mobilitásból nem maradhatott ki a kikapcsolódás és a szórakozás sem, ezért közösen ellátogattunk az Aquaticum élményfürdőjéhez, ahol minden vízi csúszdát kipróbáltunk a bátrabb szaktársaimmal. Az egyetemhez minden viszonylag közel volt, ezért a távolság sosem jelentett gondot. Jómagam ellátogattam még a szintén közelben levő Agóra Tudományos Élményközpontba, ahol szabadon, interaktív kísérleteken és játékokon keresztül tanulhat bárki a tudományról. Engem leginkább a planetáriumuk érdekelt, de mivel lecsúsztam az egyik vetítésről, így egy teljes órám volt kipróbálni minden mást a következőig. Az előadás nagyon tetszett, felejthetetlen élmény volt. A helyi cukrászdák kipróbálása, a plázázás és a kocsmázás (a jó ízlés határán belül) sem maradhatott el a nagyvárosi életből, ezért több helyre is benéztünk (Fórum, Debrecen, Black Sheep kávéház stb.)
Egy szó, mint száz, ez az Erasmus+ program sem okozott csalódást, bárkinek ajánlanám.
